**Bár Községi Önkormányzat Képviselő-testülete**

5/2023.

**Jegyzőkönyv**

**Készült a Bár Községi Önkormányzat Képviselő-testülete** **2023. május 25. napján 09:30 órás kezdettel a Bár, Szabadság utca 62. szám alatt megtartott testületi ülésről.**

**Jelen vannak:**

Jásper Gábor László polgármester

Takács Nagy Ferencné alpolgármester

Horváth György képviselő

Tigelmann Csaba képviselő

Dr. Benedek Zoltán jegyző

Galambosi László pü. előadó (zárszámadásnál)

Távol:

Horváth János képviselő

Jásper Gábor László polgármester köszönti a megjelenteket, megállapítja, hogy az ülés határozatképes, mert a megválasztott 5 fő képviselő közül 4 fő az ülésen megjelent. A polgármester a köszöntőt követően előterjeszti a napirendi pontot, melyet a testületi tagok elfogadnak.

**Napirendi pontok:**

**1.) Beszámoló két ülés között történtekről**

Előterjesztő: Jásper Gábor László polgármester

**2.) Zárszámadás**

Előterjesztő: Jásper Gábor László polgármester

**3.) Pályázatok**

Előterjesztő: Jásper Gábor László polgármester

**4.) Bohorsz Marita kérelme**

Előterjesztő: Jásper Gábor László polgármester

**5.) Békepárti határozat**

Előterjesztő: Jásper Gábor László polgármester

**6.) Temető**

Előterjesztő: Jásper Gábor László polgármester

**7.) Gyámügyi beszámoló**

Előterjesztő: Jásper Gábor László polgármester

**8.) Egyebek**

**NAPIRENDI PONTOK TÁRGYALÁSA**

**1. napirendi pont: Beszámoló két ülés között történtekről**

Jásper Gábor László: Tájékoztatom a testületet, hogy a honlap üzemel, Scheppi Zoltán végzi el majd a feltöltéseket, 180 ezer forintba került az új honlap elkészítése, az előző vírusos lett.

Gondos óra vonatkozásában kaptunk megkeresését, itt csak a postázásban lenne szükség az Önkormányzat segítségére, ez egy olyan szolgáltatás időseknek, betegeknek, hogy vészjelzést ad rosszullét, baleset esetén. Több személyt is érdekelne a faluban ez a szolgáltatás.

Konyhára két érdeklődő is van, az egyik szombaton még lehet, hogy eljön, ha komolyan érdekli akkor megkérem, hogy adjon be egy vételi szándéknyilatkozatot és akkor döntünk felőle.

Fákat és dísznövényeket is vásároltunk a közterületekre, mely összesen 250 ezer forint volt, viszont így megszépül a településünk.

A közvilágítás lassan már nevetséges, fél 6 kor már világos van és ennek ellenére világít, el sem lehet érni a szolgáltatót, hogy korlátozzuk, sőt több településen is világít, hiába készítettek rendeletet. A közvilágítás fogyasztási mértékét túlbecsülték, az utolsó két havit nem is fogjuk befizetni, de az előtte lévőt befizettük. Nem értem a szolgáltatót, akkora összeget számláznak ki, amely nem is valós fogyasztási adatokon alapszanak, és az árban is változás lesz.

A közösségi színtér földmunkái 2 hét múlva indulnak 24-25 m3 faanyag kell, gyalulva fogjuk megkapni 7 millió forint körüli összegben, az előzetes terve alapján tudjuk tartani majd a pénzügyi keretet.

A járda felújítási munkálatok is megindulnak heteken belül.

Fűnyírási gondjaink vannak az esőzések miatt, de ma is dolgoznak a fiuk, utol fogjuk érni magunkat.

A korábban nyert pályázatok vonatkozásában tervben van egy átadási rendezvény, ahol dr. Hargitai János is részt venne.

Ennyit szerettem volna a beszámolóban elmondani, ha nincs kérdés akkor szavazzunk és térjünk rá a többi napirendi pontra.

Hozzászólás nem érkezik a testületi tagok részéről.

Jásper Gábor László: Amennyiben nincs kérdés, észrevétel, úgy kérem a testületet, hogy szavazzon.

A testület 4 igen szavazattal 0 ellenében a következő határozatot hozta:

**40/2023 (V.25.) Kt. számú határozat a beszámoló elfogadásáról:**

Bár Községi Önkormányzat Képviselő-testülete arról határozott, hogy a két ülés között történtekről szóló polgármesteri beszámolót elfogadja.

Határidő: azonnal

Felelős: Jásper Gábor László polgármester

**2. napirendi pont: Zárszámadás**

Jásper Gábor László: A Hivatal segítségével elkészült a tavalyi évről szóló zárszámadás, át is adnám a szót Galambosi Lászlónak, hogy ismertesse a számadatokat.

Galambosi László: Tehát a 2022. évi költségvetés zárását fogom bemutatni. Ha megnézzük az összesítő táblázatot, látható, hogy a bevételek 118 millió 773 ezer Ft-ra teljesültek, a kiadások pedig 94 millió 7 ezerre. Ez azt jelenti, hogy a kiadások a bevételek 79%-ában teljesültek. A bevételek az adókövetelések és a bérleti díj kintlévőségei miatt maradtak el a módosított előirányzattól.

A kiadások közt a személyi juttatásokat, ha a járulékokkal együtt tekintjük, 29,5 millió Ft-ra teljesültek, ami 4 alkalmazott, 2 közfoglalkoztatott és 1 vezető tisztségviselő, azaz a polgármester bérét tartalmazza, valamint 3 fő volt megbízással foglalkoztatva. A dologi kiadások 25,9 millióra teljesültek. Egyéb működési célú kiadások közt a vállalkozásnak, azaz a DRV részére átadott lakossági víz-csatornaszolgáltatás támogatási összege szerepel, ami egy 5 milliós tétel, ennek a bevétele szerepel a bevételi oldalon is. Beruházásokról és felújításokról a későbbiekben még lesz szó, ezek 25,8 millió Ft-ban teljesültek. Így megállapítható, hogy az összes költségvetési kiadás közel 92,7 millió Ft volt. Ehhez hozzájönnek még a finanszírozási kiadások 1,3 millió Ft-tal, ezzel együtt kapjuk meg a 94 millió Ft-os kiadási főösszeget.

A bevételekre áttérve az összes államháztartáson belüli bevétel 46,1 millió Ft, ebből állami támogatás 39,7 millió Ft, egyéb bevétel pedig 6,4 millió, ami tartalmazza a rendkívüli támogatás visszatérítését, a kulturális bérfejlesztés támogatását, a közfoglalkoztatottak támogatását, valamint a Német Nemzetiségi Önkormányzat hozzájárulását a kisbusz költségeihez. A következő összegző soron látható a közel 26 millió Ft értékben nyert pályázatok támogatási összegét. Az adók 23 millió Ft-ban teljesültek. A működési bevételek 7,3 millió Ft, ami tartalmazza a badellák értékesítését, az iskolabusz költségeinek megtérítését, a telefonbázisok bérleti díját, a koncessziós díjat, az étkezési díjakat, a kamatot, illetve az áram-gázdíj visszatérítések összegét. Ezek együttesen adják a 102,6 millió Ft költségvetési bevételeket. Ehhez, ha hozzáadjuk a finanszírozási bevételek 16,1 millió Ft-ját, ami tartalmazza az előző évi maradványt, akkor megkapjuk, hogy az összes bevétel 118,7 millió Ft.

A következő lapon található a maradványkimutatás. Megállapítható, hogy a tárgyévi maradvány 24 millió 766 ezer Ft, de fontos kiemelni, hogy tartalmaz kötött felhasználású összegeket, mint a pályázati források, a koncessziós díj és a beszámolóból visszafizetendő összeget.

A következő lapon az látható, hogy milyen kiegészítő támogatások érkeztek. A lakossági víz-csatorna támogatásából és a kiegészítő bértámogatásból kell összesen 290 ezer Ft-ot visszafizetni, valamint a következő lapon található 97 680 Ft-ot a gyermekétkeztetés létszámokkal való elszámolása után, így összesen 388 ezer Ft a visszafizetési kötelezettség.

A következő lapon látható az eredménykimutatás, ami részletezi a mérleg szerinti eredményt, ami annak köszönhetően nőtt jelentősen az előző évihez képest, mivel 30 millió Ft értékben adott át térítésmentesen a NISZ Zrt. saját tulajdonú ingatlanokon, utakon végzett felújításokat.

A következő lap tartalmazza a tárgyévi vagyonkimutatást, amiben az látszik, hogy az önkormányzat vagyona növekedett, bruttó értéke összesen 587,5 millió Ft, aminek az 5,5%-a íródott le 0-ra az évek során. A következő lapon részleteztem a 2022. évi beruházásokat és felújításokat. Ahogy azt a korábbiakban is mondtam, 25,8 millió Ft értékben történt beruházás és felújítás.

A következő lapon az látszik, hogy a követelések mekkora részben vesztették már értéküket az évek során. így megállapítható, hogy a bruttó 8,2 millió Ft követelés már csak 1,3 millió Ft-ot ér. Ennek legnagyobb része az iparűzési adóból tevődik össze.

Jásper Gábor László: És ezeket a követeléseket nem lehet behajtani?

Galambosi László: De, végrehajtónak át vannak adva.

Jásper Gábor László: És akkor ezek nem évülnek el egy idő után?

dr. Benedek Zoltán: Ha a végrehajtó nem küld 5 éven belül további felszólítást, akkor elévül. De ebbe nekünk nincs beleszólásunk, a végrehajtó intézi.

Galambosi László: Igen, ha küld felszólítást, akkor nem tud elévülni.

Jásper Gábor László: Rendben. Azért remélem fog még befolyni ebből az összegből.

Galambosi László: Készítettem egy kimutatást, ami költséghelyenként tartalmazza a bevételeket és a kiadásokat. Az látható, hogy a falugondnoki szolgálat mínusz 2,5 millió Ft volt, de az iskolabusz bevételei szinte teljes egészében kompenzálják ezt az összeget. A kulturális feladatok mínusza mínusz 6 millió Ft, amire egyelőre nincs más bevételi forrás, csak a saját bevételek terhére, az alatta lévő sorban látható, hogy az adóbevételek a tavalyi évben 23 millió Ft volt. A lízingdíjakból pedig még 15,6 millió Ft van vissza, amire még 7 év áll rendelkezésre. Illetve a szociális normatíva felhasználásáról készítettem még egy részletes kimutatást, amiben az látható, hogy a kapott támogatás szinte forintra pontosan teljes összegben felhasználásra került, még 30 ezerrel több is volt a kiadás.

Tigelmann Csaba: Tehát az látható, hogy népesedik a falu, 11 gyerek született, és egyre több a beiskolázási támogatás is évről-évre.

Jásper Gábor László: Köszönjük. Amennyiben kérdés, észrevétel nem érkezik, kérem a Képviselő Testületet, szavazzon a zárszámadási rendelet elfogadásáról.

A testület 4 igen szavazattal 0 nem ellenében a következő rendeletet alkotta:

**Bár Község Önkormányzata Képviselő-testületének 3/2023. (V. 25.) önkormányzati rendelete**

**az önkormányzat 2022. évi költségvetésének végrehajtásáról**

*(Az elfogadott rendelet a jegyzőkönyv mellékletét képzi.)*

**3. napirendi pont: Pályázatok**

Jásper Gábor László: A Magyar Falú Program keretein belül idén is van pályázat utak, hidak, járdák felújítása vonatkozásában. Én azt javaslom, hogy járdára adjuk be, 10 millió forintos támogatási lehetőség van és nagyobb eséllyel nyerünk, mintha útra adnánk be idén. Ahogy hallottam az útfelújításra nincs is annyi pénz, menjünk a biztosra inkább, mint kockáztassunk.

Takács Nagy Ferencné: Egyetértek, melyik részre gondoltál?

Jásper Gábor László: Mivel az Erzsébet teret gyakorlatilag teljesen felújítottuk, így javaslom, hogy az Erzsébet tér és a Hunyadi utca közötti szakaszt lenne érdemes megcsinálni a templom mögött térkővel és 1.2 méter szélességben.

Tigelmann Csaba: ott ilyen törött járdalapos most a járda, ráfér a felújítás.

Jásper Gábor László: Egyetért velem a testület akkor ebben?

A testületi tagok igenlő választ adnak.

Jásper Gábor László: Amennyiben nincs kérdés, észrevétel, úgy kérem a testületet, hogy szavazzon.

A testület 4 igen szavazattal 0 ellenében a következő határozatot hozta:

**41/2023 (V.25.) Kt. számú határozat a Magyar Falu Program keretében meghirdetett *„Út, híd, járda építése/felújítása”* pályázat beadásáról:**

Bár Községi Önkormányzat Képviselő-testülete arról határozott, hogy a Magyar Falu Program keretében meghirdetett *„Út, híd, járda építése/felújítása”* pályázatot a 7711 Bár Erzsébet tér és Hunyadi utca közötti járdaszakasz felújítása érdekében beadja.

Határidő: azonnal

Felelős: Jásper Gábor László polgármester

**4. Napirendi pont: Bohorsz Marita kérelme**

Jásper Gábor László: Felolvasom a hölgy kérelmét, lényegében a Kadarka utcát kellene leaszfaltoznunk. Én javaslom, hogy a következő évi költségvetésbe tervezzük be, illetve használjuk ki a pályázati lehetőségeket.

Horváth György: Ez ott a nád tetejű házaknál van.

Takács Nagy Ferencné: Egyetértek a költségvetésbe történő betervezéssel, illetve a pályázatok igénybevételével.

Jásper Gábor László: Amennyiben nincs kérdés, észrevétel, úgy kérem a testületet, hogy szavazzon.

A testület 4 igen szavazattal 0 ellenében a következő határozatot hozta:

**42/2023 (V.25.) Kt. számú határozat Bohorsz Marita kérelméről:**

Bár Községi Önkormányzat Képviselő-testülete arról határozott, hogy a 7711 Bár, kadarka utca aszfaltozásának munkálatait a következő évi költségvetésbe betervezi, valamint az adódó pályázati lehetőségeket kihasználja.

Határidő: azonnal

Felelős: Jásper Gábor László polgármester

**5. napirendi pont: Békepárti határozat**

Jásper Gábor László: Érkezett egy megkeresés a Megyei Jogú Városok Szövetségétől, hogy csatlakozzunk az Országgyűlés békepárti határozatához. A felkérést felolvasom és egyben javaslom, hogy csatlakozzunk hozzá.

A testületi tagok hozzászólás nélkül egyetértenek.

Jásper Gábor László: Amennyiben nincs kérdés, észrevétel, úgy kérem a testületet, hogy szavazzon.

A testület 4 igen szavazattal 0 nem mellett a következő határozatot hozta:

**43/2023 (V.25.) Kt. számú határozat a békepárti határozatról:**

Bár Községi Önkormányzat Képviselő-testülete arról határozott, hogy az Országgyűlés 5/2023 (III.31.) számú békepárti határozatához csatlakozik, azzal egyetért.

Határidő: azonnal

Felelős: Jásper Gábor László polgármester

**6. napirendi pont: Temető**

Jásper Gábor László: Továbbra is fontosnak tartom, hogy a temetőnk rendben legyen, Weisz Attila földmérő mérnöktől kértem árajánlatot geodéziai felmérésre. Az árajánlat tartalmát felolvasom, a cél az, hogy rendesen legyen a temető felmérve, kimérve.

Takács Nagy Ferencné: Rendben csináltassuk meg a mérést, tegyük rendbe ezt a dolgot, nem is emlékszem, hogy mikor volt, vagy volt-e egyáltalán ilyen kimérés.

Jásper Gábor László: Amennyiben nincs kérdés, észrevétel, úgy kérem a testületet, hogy szavazzon.

A testület 4 igen szavazattal 0 nem mellett a következő határozatot hozta:

**44/2023 (V.25.) Kt. számú határozat a temető geodéziai felméréséről:**

Bár Községi Önkormányzat Képviselő-testülete arról határozott, hogy Weisz Attila földmérő mérnökkel az árajánlatban foglaltan elvégezteti a temető geodéziai felmérését.

Határidő: azonnal

Felelős: Jásper Gábor László polgármester

**7. napirendi pont: Gyámügyi beszámoló**

Jásper Gábor László: A szociális ügyintéző idén is elkészítette a tavalyi évről szóló gyámügyi beszámolót. Ismertetem a tartalmát, nekem nincs kérdésem, részemről elfogadható.

Hozzászólás, módosító javaslat nem érkezik.

Jásper Gábor László: Amennyiben nincs kérdés, észrevétel, úgy kérem a testületet, hogy szavazzon.

A testület 4 igen szavazattal 0 nem mellett a következő határozatot hozta:

**45/2023 (V.25.) Kt. számú határozat a gyámügyi beszámoló elfogadásáról:**

Bár Községi Önkormányzat Képviselő-testülete arról határozott, hogy a 2022-es évre vonatkozó gyámügyi beszámolót elfogadja.

Határidő: azonnal

Felelős: Jásper Gábor László polgármester

**8. napirendi pont: Egyebek**

Horváth György: Első kérdésem a szúnyoggyérítés lenne, mikor lesz?

dr. Benedek Zoltán: Jövő héttől indul.

Horváth György: Rendben köszönöm, meg kellene érdeklődni, hogy a Duna - Dráva Nemzeti parktól, hogy a csikó legelőnél, milyen feltételekkel lehet lemenni kocsival.

Jásper Gábor László: Én, mint magánszemély adtam már be kérelmet, ez nem az Önkormányzatra tartozik, mert az út a Nemzeti Parké, válasz még nem jött, több személy nevében is érdeklődtem, valami 40 ezer forint lenne az engedély, de ezt mint magánszemélyek tudjuk intézni, nem Önkormányzat.

Horváth György: Rendben köszönöm. A Polgárőrségnek adott támogatással mi lesz, hiszen a polgárőrünk elhunyt. Vissza lehet-e forgatni a pénzt egy alapítványnak ide Bárba, ha alakulna.

Jásper Gábor László: Fel kell venni a kapcsolatot Süllős úrral, ő a vezető, egyeztetünk vele, alapítvány pedig nincs, ezért a kérdés nem aktuális.

Takács Nagy Ferencné: A polgárőri feladatkör átadás alatt van, utána lehet intézkedni.

Több kérdés, hozzászólás nem volt, a polgármester az ülést berekesztette.

**Kmf.**

**Jásper Gábor László dr. Benedek Zoltán**

**polgármester jegyző**